Barak Obamaning nutqi homilador ayolni hushidan ayirdi

Kecha — 21-oktabr kuni AQSh prezidenti Barak Obama Oq Uy Atirgul Bog‘ida sog‘liqni saqlash sohasidagi islohotlarga bag‘ishlangan nutq so‘zladi. Prezidentning orqa tomonida turgan bir guruh tarafdorlardan biri nutq davomida hushini yo‘qotdi. Uning baxtiga, Obama chaqqonlik bilan harakat qilib, qulayotgan ayolni ushlab qoldi. Bu haqda “RIA Novosti” xabar bermoqda.

 Foto © AP Photo/Charles Dharapak
Ayol tezda o‘ziga keldi va uni sahnadan chetga olib ketishdi. Obama hazilomuz ravishda uzoq nutqning natijasi shunaqa bo‘lishini ta’kidlab qo‘ydi.
Ma’lum bo‘lishicha, hushini yo‘qotgan ayolning ismi Karmel Ellison bo‘lib, u diabet xastaligiga chalingan va buning ustiga homilador bo‘lgan. Keyinroq u bo‘lib o‘tgan voqea haqida o‘z Twitter mikroblogida yozib, ayni paytda ahvolining yaxshi ekanligi, shunchaki boshi aylanganini qo‘shimcha qilgan. Barak Obamaga esa uni qutqarib qolgani uchun minnatdorchilik izhor qilgan.

 Foto © AP Photo/Charles Dharapak
Ta’kidlash joiz, AQSh prezidenti o‘z nutqi davomida healthcare.gov hukumat internet-sayti bilan bog‘liq muammolar haqida so‘zladi. Ushbu sayt millionlab amerikaliklarga tibbiy sug‘urta olish uchun ko‘mak beradi. An’anaga ko‘ra, prezidentni shu nutq uchun maxsus taklif qilingan bir guruh fuqarolar o‘rab olgan edi. Obama saytdagi muammolarni tez orada bartaraf qilishga va’da berdi.